
  PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	                          Bucureşti, 17 septembrie 2014

                          Pl-x 409/2014


AVIZ

asupra

propunerii legislative privind instituirea titlurilor naţionale
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea titlurilor naţionale, trimisă cu adresa nr. Pl-x 409 din 8 septembrie 2014, înregistrată cu nr.4c-11/892 din 8 septembrie 2014.
Senat, în calitate de primă Cameră sesizată, a respins propunerea legislativă, în şedinţa din data de 2 septembrie 2014.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat.

Iniţiativa legislativă are ca obiect de reglementare instituirea cadrului legal privind învestirea cu Titluri Naţionale a celor mai valoroşi reprezentanţi la nivel naţional în următoarele domenii de activitate: cultură, ştiinţă (învăţământ şi cercetare), sport şi mass-media. Prin proiect se preconizează înfiinţarea unor subcomisii speciale la Preşedinţia României, Guvern, precum şi la ministerele de resort, care vor colecta nominalizările propuse pentru acordarea Titlurilor Naţionale şi le vor transmite Comisiei Tehnice Naţionale, care va fi condusă de preşedintele Academiei Române. Nominalizarea persoanelor de către această comisie tehnică se va face pe baza unor criterii – grilă stabilite prin norme metodologice.

Potrivit prevederilor art.61 din Regulamentul Camerei Deputaţilor, republicat, cu completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 17 septembrie 2014.

Membrii Comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis cu adresa nr. 406 din 14 martie 2014.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative. 
Prin aplicarea prevederilor propunerii legislative este afectat bugetul de stat, devenind aplicabile dispoziţiile art. 111 alin. (1) teza a doua din Constituţia României, republicată şi prevederile art. 15 alin. (2) din Legea nr. 500/2002 privind finanţele publice, cu modificările şi completările ulterioare. 

Guvernul nu a transmis informarea obligatorie cu privire la această iniţiativă legislativă, până în prezent. Iniţiatorii propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată.
În prezent, sistemul naţional de decoraţii al României este reglementat de Legea nr. 29/2000, republicată, act normativ care reglementează şi acordarea de decoraţii pe domenii de activitate. Pentru evitarea unui paralelism în reglementarea domeniului si pentru sistematizarea legislaţiei este necesar să se stabilească relaţia dintre prezenta propunere legislativă şi prevederile Legii nr. 29/2000. Prin scutirea de la plata impozitului pe salariu, prevăzută în iniţiativa legislativă, s-ar crea o discriminare în raport cu persoanele care au alte categorii de venituri.

În raport de obiectul şi conţinutul reglementării, propunerea legislativă face parte din categoria legilor ordinare.

                
        PREŞEDINTE,                          
                   SECRETAR,

                      BOGDAN LIVIU CIUCĂ                              CONSTANTIN SORIN STRAGEA

Întocmit - Consilier parlamentar,




                            Avizat – Şef serviciu,
                Rodica Penescu







             Ciprian Bucur

